CELEX: 32019R1867
Language: sl
Date: 2019-08-28 00:00:00
Title: Delegirana uredba Komisije (EU) 2019/1867 z dne 28. avgusta 2019 o dopolnitvi Uredbe (EU) št. 1303/2013 Evropskega parlamenta in Sveta v zvezi z določitvijo pavšalnega financiranja

8.11.2019   
               
               
                  SL
               
               
                  Uradni list Evropske unije
               
               
                  L 289/6
               
            
         DELEGIRANA UREDBA KOMISIJE (EU) 2019/1867
         z dne 28. avgusta 2019
         o dopolnitvi Uredbe (EU) št. 1303/2013 Evropskega parlamenta in Sveta v zvezi z določitvijo pavšalnega financiranja
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (1) in zlasti člena 67(5a) Uredbe,
         ob upoštevanju naslednjega:
         
                     (1)
                  
                  
                     Zaradi poenostavitve uporabe financiranja Evropskega sklada za regionalni razvoj (ESRR), Evropskega socialnega sklada (ESS), Kohezijskega sklada, Evropskega kmetijskega sklada za razvoj podeželja (EKSRP) in Evropskega sklada za pomorstvo in ribištvo (ESPR) ter zmanjšanja upravnega bremena in tveganja napake je primerno določiti pavšalni znesek za povračilo stroškov enemu ali več upravičencem operacij, ki prejmejo podporo v okviru tehnične pomoči, ne da bi bilo treba stopnjo utemeljiti. To vključuje primere, ko organ upravljanja ali plačilna agencija ali drug organ izvaja operacije tehnične pomoči.
                  
               
                     (2)
                  
                  
                     Višina pavšalne stopnje temelji na zgornjih mejah in dejanski dodelitvi za tehnično pomoč v programih ter na podatkih o črpanju iz preteklih programskih obdobij. Uporaba metode pavšalnega povračila ne vpliva na dodelitev finančnih sredstev za tehnično pomoč v sprejetih programih. Lahko se uporablja tudi v programih, ki jih podpira več skladov, tudi če prednostna naloga tehnične pomoči prejme podporo iz drugega sklada, kot je sklad, ki zagotavlja podporo za prednostne naloge, ki niso tehnična pomoč, v istem programu.
                  
               
                     (3)
                  
                  
                     Poleg tega bi bilo treba zaradi lažjega finančnega upravljanja v okviru obstoječih ureditev za načrtovanje programov za ESRR, ESS in Kohezijski sklad ter za ESPR določiti, da so osnova za uporabo stopnje upravičeni izdatki v okviru prednostnih osi, ki niso prednostna os tehnične pomoči programa, v katerem se uporablja ta metoda pavšalnega povračila. Zato se ta pavšalna stopnja ne uporablja, kadar program zajema izključno tehnično pomoč. Poleg tega za zgoraj navedene sklade ni zahteve po spremembi programa, če se uporablja ta metoda pavšalnega povračila.
                  
               
                     (4)
                  
                  
                     Določiti je treba, da so podlaga za uporabo pavšalne stopnje upravičeni izdatki, za katere je organ upravljanja ali ustrezni nadzorni organ opravil preverjanje upravljanja ali, v primeru EKSRP, ustrezne upravne preglede.
                  
               
                     (5)
                  
                  
                     Da bi se izognili tveganju dvojnega financiranja, kadar države članice uporabijo to možnost, bi se moralo pavšalno financiranje uporabljati samo za izdatke, za katere je bilo opravljeno preverjanje upravljanja po začetku veljavnosti te uredbe in nato do konca obdobja upravičenosti. Iz istega razloga bi se moralo za EKSRP pavšalno financiranje uporabljati samo za izdatke, ki so bili predmet upravnih pregledov od začetka kmetijskega proračunskega leta, kot je določeno v členu 39 Uredbe (EU) št. 1306/2013 Evropskega parlamenta in Sveta (2), ki se začne 16. oktobra 2019, ali od začetka katerega koli naslednjega kmetijskega proračunskega leta in nato do konca obdobja upravičenosti. Da se zagotovi dobro finančno poslovodenje, morajo države članice zagotoviti, da se zneski, povrnjeni v obliki pavšalnega financiranja, izračunajo na podlagi izdatkov za projekte netehniče pomoči, ki so zakoniti in pravilni.
                  
               
                     (6)
                  
                  
                     Mehanizem pavšalnega financiranja se lahko uporablja samo v obračunskih letih, ki na dan začetka veljavnosti te uredbe še niso bila zaključena. Da se omogočijo pregledi v okviru členov 9 in 47 Uredbe (EU) št. 1306/2013 na podlagi izračuna pavšalnega financiranja, se lahko mehanizem pavšalnega financiranja za EKSRP uporablja samo za izdatke od začetka kmetijskega proračunskega leta, ki se začne 16. oktobra 2019 ali od katerega koli naslednjega kmetijskega proračunskega leta.
                  
               
                     (7)
                  
                  
                     Da bi se omogočila takojšnja uporaba ukrepov iz te uredbe, in sicer dovolj zgodaj v tekočem obračunskem letu, in v primeru EKSRP v kmetijskem proračunskem letu, ki se začne 16. oktobra 2019, bi morala ta uredba začeti veljati dan po objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            Predmet urejanja
            
               1.   Ta uredba določa pavšalno financiranje povračila stroškov s strani organov upravljanja enemu ali več upravičencem v okviru programa za operacije, ki se na pobudo držav članic financirajo v okviru prednostne osi za tehnično pomoč.
            
            
               2.   V primeru EKSRP ta uredba določa pavšalno financiranje povračila stroškov s strani plačilne agencije ali drugega organa iz člena 7(1) Uredbe (EU) št. 1306/2013 enemu ali več upravičencem v okviru programa za operacije tehnične pomoči na pobudo držav članic. Če plačilna agencija ali drug organ neposredno izvaja operacije tehnične pomoči, se lahko povračilo stroškov teh operacij določi tudi na podlagi tega pavšalnega financiranja.
            
         
         
            Člen 2
            Pavšalno financiranje
            
               1.   Skupni znesek, ki se povrne za operacije, ki se financirajo v okviru prednostne osi v zvezi s tehnično pomočjo v okviru programa, se lahko izračuna kot pavšalni znesek zneskov izdatkov za operacije v okviru prednostnih osi programa, razen za operacijo v zvezi s tehnično pomočjo. V primeru EKSRP se lahko tehnična pomoč izračuna kot pavšalna stopnja zneskov izdatkov za operacije v okviru ukrepov za razvoj podeželja iz poglavja I naslova III Uredbe (EU) št. 1305/2013 Evropskega parlamenta in Sveta (3).
            
            
               2.   Ta pavšalna stopnja je določena v višini 4 % za programe, ki jih podpirajo ESRR, ESS, Kohezijski sklad ali EKSRP, in v višini 6 % za programe, ki jih podpira ESPR. Za programe, ki jih podpira ESRR v okviru cilja „evropsko teritorialno sodelovanje“, je pavšalna stopnja določena v višini 6 %. Izračunani znesek se lahko povrne enemu upravičencu ali pa se razdeli na povračila več upravičencem.
            
            
               3.   V podlago za izračun pavšalne stopnje od obračunskega leta, ki se začne 1. julija 2019, ali katerega koli naslednjega obračunskega leta, se lahko vključijo samo izdatki, ki so bili predmet preverjanja upravljanja v skladu s členom 125(4)(a) Uredbe (EU) št. 1303/2013 po začetku veljavnosti te uredbe. V primeru EKSRP se lahko v osnovo za izračun pavšalne stopnje vključijo samo izdatki, ki so bili predmet upravnih pregledov v skladu s členom 59 Uredbe (EU) št. 1306/2013 od kmetijskega proračunskega leta, ki se začne 16. oktobra 2019, ali katerega koli naslednjega kmetijskega proračunskega leta.
            
            
               4.   Če se uporablja to pavšalno financiranje, se uporablja izključno do konca obdobja upravičenosti za povračilo stroškov tehnične pomoči in, za EKSRP, skozi celotno zadevno kmetijsko proračunsko leto.
            
         
         
            Člen 3
            Začetek veljavnosti
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 28. avgusta 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 347, 20.12.2013, str. 320.
         
            (2)  Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (UL L 347, 20.12.2013, str. 549).
         
            (3)  Uredba (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (UL L 347, 20.12.2013, str. 487).